RĂZVAN BURLEANU, ÎNCĂ PATRU ANI ÎN FRUNTEA FRF

RĂZVAN BURLEANU,

ÎNCĂ PATRU ANI ÎN FRUNTEA FRF

Răzvan Burleanu (33 de ani) a câștigat detașat alegerile pentru președinția FRF, desfășurate pe 18 aprilie 2018, la Casa Fotbalului. Conducătorul aflat în funcție din martie 2014 a primit un nou mandat în fruntea fotbalului românesc, după ce a fost votat de 168 membri afiliați, în timp ce principalul său contracandidat, a luat doar 78 de voturi. Ceilalți doi candidați la funcția de președinte al FRF, Marcel Pușcaș și Ilie Drăgan, au primit 8 voturi, respectiv niciunul.

„I-AM CIURUIT”

Victoria lui Răzvan Burleanu la alegeri a surprins mai ales prin maniera în care a fost repurtată. Toată lumea se aștepta la o luptă mult mai strânsă, ținând cont că Ionuț Lupescu, reprezentantul „Generației de Aur” a echipei naționale a României, era susținut de o bună parte a presei de specialitate, de mulți foști fotbaliști și antrenori reprezentativi din istoria fotbalului românesc și chiar și de către unii oameni importanți de pe actuala scenă politică a țării noastre. Fostul și actualul președinte s-a bucurat însă cu precădere de sprijinul celor mulți, adică cluburile din diviziile inferioare, de juniori, de fotbal în sală sau de fotbal feminin.

Răzvan Burleanu a primit mai multe voturi decât se preconiza chiar și de la grupări din Liga I. Dacă Valeriu Iftime, patronul echipei FC Botoșani, își manifestase public susținerea pentru Burleanu și chiar era dispus să-i ofere un post de conducere la clubul său, în cazul în care ar fi pierdut șefia federației, oficialii de la Dinamo, care anunțaseră că vor vota cu Lupescu, s-ar fi „sucit”. Se pare că și cei CFR Cluj l-au votat pe actualul președinte, mai ales că aceștia n-au ezitat să publice un comunicat de felicitare la scurt timp după ce Răzvan Burleanu a fost declarat câștigătorul alegerilor.

„N-a fost doar un fleac, dar i-am ciuruit”, a exclamat Răzvan Burleanu după ce a primit un nou mandat de președinte în fruntea FRF. „Le mulțumesc contracandidaților pentru participare, îi mulțumesc întregii mele echipe, ați fost fermi, drepți, integri. Sunt mândru că fac parte din această echipă, din această familie”, a mai precizat șeful FRF. Burleanu a ținut să promită că „în următorii patru ani voi fi un președinte care va ține cont, atât cât se poate, de tot, ca să avem această unitate, o unitate a oamenilor de bine. Numărul meu de telefon rămâne același, cum a fost și în patru ani”.

La rândul său, Ionuț Lupescu a afirmat, resemnat, că „Fotbalul românesc nu are nevoie de ajutorul meu. Am crezut că sunt oameni care doresc dezvoltarea fotbalului, dar n-a fost așa. M-am întâlnit cu liderii tuturor partidelor, e nevoie ca oamenii din Parlament să voteze o lege favorabilă sportului. Cred că dacă n-aș fi încercat să devin președintele FRF, aș fi regretat toată viața”. În ceea ce-l privește, Marcel Pușcaș, care a primit doar opt voturi, și-a anunțat retragerea din fotbalul românesc. „Am intrat în această campanie pentru președinția FRF animat de gândul că pot schimba ceva, că pot sprijini dezvoltarea reală a fotbalului românesc. Nu am avut și nici n-am vrut să apelez la alte «ingrediente» decât cele strict legate de SOLUȚII și COMPETENȚĂ…

Dacă cei 255 de votanți mi-au spus nemulțumirile lor profunde legate de legalitatea FRF, ambiguitățile ROAF, arbitraje, competiții, selecții pe pile, școala de antrenori și m-au votat doar opt, înseamnă că ori nu-i interesează și m-au mințit, ori opțiunile lor sunt tovarășe cu autoflagelarea. Poate chiar cu suicidul… Mulțumesc celor opt votanți. Mulțumesc din suflet tuturor prietenilor care n-au avut drept de vot, dar care m-au susținut și încurajat.

Se pare că doar ei vor programul MARCEL PUȘCAȘ”, a scris candidatul pe o pagină de socializare.

ATACURI SUB CENTURĂ

În momentul în care Ionuț Lupescu și-a anunțat (destul de târziu, de altfel) intrarea în lupta pentru președinția FRF, Ionuț Burleanu susținea că în timpul campaniei electorale între cei doi se va duce „o dezbatere de idei”.

Aceasta s-a transformat însă rapid în atacuri dure. Președintele FRF a publicat un adevărat serial în care îl acuza pe rivalul său de mai multe nereguli săvârșite în perioada în care a fost directorul general al FRF (în perioada 2005-2009, când forul era condus de Mircea Sandu) și, în același timp, a precizat că fostul fotbalist a mințit când a spus că și-a dat demisia din Comisia Tehnică a UEFA, unde a activat până și-a depus candidatura la șefia federației.

Replica lui Lupescu n-a întârziat să apară, susținând că este vorba doar despre intoxicări „bine împachetate, într-un stil politic demn de anii ‚50”. Fostul internațional l-a mai învinuit pe șeful FRF că „propune transparență doar la alegeri, a jignit pe toată lumea și a intrat în conflict cu UEFA”. Asta nu l-a împiedicat însă pe Răzvan Burleanu să obțină un nou mandat de președinte al FRF.

MUGUR BĂILEȘTEANU

Contents